CELEX: 32018D1688
Language: lt
Date: 2018-11-07 00:00:00
Title: 2018 m. lapkričio 7 d. Komisijos įgyvendinimo sprendimas (ES) 2018/1688, kuriuo Slovakijai leidžiama taikyti nukrypti leidžiančias nuostatas dėl statistinių duomenų teikimo pagal Europos Parlamento ir Tarybos reglamentą (EB) Nr. 1099/2008 dėl energetikos statistikos (pranešta dokumentu Nr. C(2018) 7304) (Tekstas svarbus EEE.)

9.11.2018   
               
               
                  LT
               
               
                  Europos Sąjungos oficialusis leidinys
               
               
                  L 279/38
               
            
         KOMISIJOS ĮGYVENDINIMO SPRENDIMAS (ES) 2018/1688
         2018 m. lapkričio 7 d.
         kuriuo Slovakijai leidžiama taikyti nukrypti leidžiančias nuostatas dėl statistinių duomenų teikimo pagal Europos Parlamento ir Tarybos reglamentą (EB) Nr. 1099/2008 dėl energetikos statistikos
         
            
               (pranešta dokumentu Nr. C(2018) 7304)
            
         
         (Tekstas autentiškas tik slovakų kalba)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. spalio 22 d. Europos Parlamento ir Tarybos reglamentą (EB) Nr. 1099/2008 dėl energetikos statistikos (1), ypač į jo 5 straipsnio 4 dalį ir 10 straipsnio 2 dalį,
         kadangi:
         
                     (1)
                  
                  
                     Slovakija pateikė prašymą leisti taikyti nukrypti leidžiančias nuostatas dėl Reglamento (EB) Nr. 1099/2008 4 straipsnyje nurodytų nacionalinių statistinių duomenų perdavimo Komisijai (Eurostatui) prievolės. Prašymas susijęs su atsinaujinančiosios pramoninių atliekų dalies ir aplinkos šilumos statistinių duomenų teikimu;
                  
               
                     (2)
                  
                  
                     Slovakijos pateikta informacija pagrindžiama, kad renkant tokius statistinius duomenis šios valstybės narės respondentams tektų pernelyg didelė našta, nes tam, kad būtų sumažinta ši dėl prašomų duomenų rinkimo ir rengimo respondentams tenkanti našta, būtina pritaikyti naujus klasifikatorius ir parengti naują nacionalinės statistikos metodiką. Todėl reikėtų leisti taikyti nukrypti leidžiančias nuostatas;
                  
               
                     (3)
                  
                  
                     šiame sprendime nustatytos priemonės atitinka Europos statistikos sistemos komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Slovakijai leidžiama taikyti šias nuo Reglamento (EB) Nr. 1099/2008 nuostatų nukrypti leidžiančias nuostatas:
            
                        (a)
                     
                     
                        leidžiama neteikti 2017 ataskaitinių metų rezultatų, susijusių su B priedo 5.2.11.6 punktu dėl atsinaujinančiosios energijos statistinių duomenų;
                     
                  
                        (b)
                     
                     
                        leidžiama neteikti 2017, 2018 ir 2019 ataskaitinių metų rezultatų, susijusių su B priedo 5.2.3, 5.2.6, 5.2.8.1, 5.2.8.2 ir 5.2.8.5 punktais dėl atsinaujinančiosios energijos statistinių duomenų (apima visus A priedo 3.5.8.1.7 punkte „Atsinaujinančioji pramoninių atliekų dalis“ ir 3.5.9 punkte „Aplinkos šiluma“ apibrėžtų produktų suvestinius rodiklius).
                     
                  
         
            2 straipsnis
            Šis sprendimas skirtas Slovakijos Respublikai.
         
         
            Priimta Briuselyje 2018 m. lapkričio 7 d.
            
               
                  Komisijos vardu
               
               Marianne THYSSEN
               
                  Komisijos narė
               
            
         
         
            (1)  OL L 304, 2008 11 14, p. 1.